14-jarige vas oor onwettige vuurwapenArgieffoto Twee verdagtes, waaronder ŉ 14-jarige tiener, is in Klerksdorp, Noordwes, in hegtenis geneem in verband met die onwettige besit van vuurwapens. “Die tiener het ŉ vuurwapen, drie rondes ammunisie, twee skootrekenaars en ŉ skootrekenaarlaaier by hom gehad,” het kol. Sabata Mokgwabone, woordvoerder van die polisie, in ŉ verklaring gesê. “Hy word ook verbind met twee huisrooftogte in Ventersdorp en Klerksdorp.” Volgens Mokgwabone is die tweede verdagte ŉ middeljarige man wat glo met ŉ vuurwapen, vier rondes ammunisie en ŉ lugtydmasjien betrap is. “Elf verdagtes is tussen Dinsdag en Donderdag as deel van ‘Operation Fiyela’ in hegtenis geneem,” het hy bygevoeg. “Sewe persone is met dagga en Kat betrap en twee is in hegtenis geneem in verband met ŉ rooftog. Een van die persone is in hegtenis geneem in verband met ŉ moord wat in Welkom in die Vrystaat aangemeld is.” Die klopjag is gesamentlik deur die Suid-Afrikaanse Polisiediens, die SA Nasionale Weermag en die departement van binnelandse sake uitgevoer.